b'\n_START_ARTICLE_\nVancouver\n_START_SECTION_\nIndf\xc3\xb8dte\n_START_PARAGRAPH_\nArk\xc3\xa6ologiske unders\xc3\xb8gelser viser, at der har boet mennesker i omr\xc3\xa5det omkring Vancouver for 8000 - 10.000 \xc3\xa5r siden. Byen ligger p\xc3\xa5 det, der traditionelt var del af Squamish-folket, Musqueam-folket og Tseil-Waututh-folkets territorie. De havde landsbyer i flere dele af nutidens Vancouver, s\xc3\xa5som Stanley Park, Kitsilano, False Creek, Point Grey og ved udmundingen af Fraserfloden.\n_START_SECTION_\nKontakt med europ\xc3\xa6erne\n_START_PARAGRAPH_\nDen f\xc3\xb8rste europ\xc3\xa6er, der udforskede omr\xc3\xa5det omkring Point Grey, var Jos\xc3\xa9 Mar\xc3\xada Narv\xc3\xa1ez fra Spanien i 1791. Nogle mener dog, at briten Francis Drake bes\xc3\xb8gte omr\xc3\xa5det allerede i 1579. Byen er opkaldt efter George Vancouver, der som den f\xc3\xb8rste udforskede omr\xc3\xa5det ved Burrard Inlet grundigt og gav de forskellige omr\xc3\xa5der engelske navne. _NEWLINE_Den skotske opdagelsesrejsende Simon Fraser er formentligt den f\xc3\xb8rste europ\xc3\xa6er, der betr\xc3\xa5dte det omr\xc3\xa5de, der i dag er Downtown Vancouver i 1808.\n_START_SECTION_\nGastown\n_START_PARAGRAPH_\nDen f\xc3\xb8rste bym\xc3\xa6ssige bebyggelse var en kro, der blev lavet af Jack Deighton i 1867, t\xc3\xa6t p\xc3\xa5 et st\xc3\xb8rre savv\xc3\xa6rk. Efterh\xc3\xa5nden som bos\xc3\xa6ttelsen blev st\xc3\xb8rre, besluttede kolonimagten i 1870 at omd\xc3\xb8be den til Granville. Byen havde en god strategisk placering, med en naturlig havn ud til Georgia Strait og dermed Stillehavet, og byen blev valgt som det vestlige endestation for den transcanadiske jernbane i 1884.\n_START_SECTION_\nSlutningen af det 19. \xc3\xa5rhundrede\n_START_PARAGRAPH_\nByen blev indviet 6. april 1886, og givet navnet Vancouver til \xc3\xa6re for den engelske opdagelsesrejsende George Vancouver. Byen havde en voldsom v\xc3\xa6kst, og gik fra 1000 indbyggere i 1881 til 20.000 ved \xc3\xa5rhundredeskiftet og 100.000 indbyggere i 1911. _NEWLINE_Den tidlige bys v\xc3\xa6kst kom fra store firmaer, s\xc3\xa5som Hudson\'s Bay Company og Canadian Pacific Railway. Det var ligeledes CPR, der ejede st\xc3\xb8rstedelen af byen og stod for opf\xc3\xb8rslen af nye huse. I slutningen af det 19. \xc3\xa5rhundrede var det naturlige ressourcer, der var basis for byens \xc3\xb8konomi, is\xc3\xa6r skovbrug.\n_START_SECTION_\n20. \xc3\xa5rhundrede\n_START_PARAGRAPH_\nI starten af det 20. \xc3\xa5rhundrede opblomstrede flere sociale bev\xc3\xa6gelser i Vancouver. Mary Ellen Smith, en fork\xc3\xa6mper for kvinders rettigheder og alkoholforbud, var den f\xc3\xb8rste kvinde der blev valgt til et embede i Canada i 1918. Et forbud mod alkohol blev startet i 1914 og varede indtil 1921, da staten overtog kontrollen med salg af alkohol, en praksis der stadig er g\xc3\xa6ldende i dag. Vancouver var ogs\xc3\xa5 \xc3\xa5rsagen til Canadas f\xc3\xb8rste lov mod euforiserende stoffer, da der var opt\xc3\xb8jer i starten af 1920\'erne gennem Chinatown og Japantown. Flere af opt\xc3\xb8jerne blev startet af the Asiatic Exclusion League, og under den efterf\xc3\xb8lgende opklaring af hvad der var sket, opdagede unders\xc3\xb8gelsen at opium var en stor del af \xc3\xa5rsagen. Efterf\xc3\xb8lgende blev en f\xc3\xb8deral lov vedtaget, der forb\xc3\xb8d fremstilling, salg og import af ikke-medicinsk opium.\n_START_SECTION_\n\xc3\x98kologi\n_START_PARAGRAPH_\nVegetationen i Vancouver var oprindeligt en tempereret regnskov, som bestod af n\xc3\xa5letr\xc3\xa6er med enkelte omr\xc3\xa5der med ahorn og andre l\xc3\xb8vf\xc3\xa6ldende tr\xc3\xa6er, og store sumpede omr\xc3\xa5der. N\xc3\xa5letr\xc3\xa6erne var en typisk British Columbia-miks af Douglasgran, K\xc3\xa6mpe-Thuja og Vestamerikansk Hemlock. De st\xc3\xb8rste tr\xc3\xa6er i Vancouvers oprindelige skov l\xc3\xa5 i det omr\xc3\xa5de, hvor Gastown voksede op og p\xc3\xa5 den sydlige bredde af False Creek. Den oprindelige skov i Stanley Park blev f\xc3\xa6ldet i 1860\'erne til 1880\'erne, og det er stadig muligt at finde beviser p\xc3\xa5 den gammeldags saveteknik. _NEWLINE_Mange af de tr\xc3\xa6er, der i dag gror i Vancouver, er importerede fra forskellige egne af verden, heriblandt abetr\xc3\xa6er og Japansk L\xc3\xb8n, og mange blomster, s\xc3\xa5som mangnolier, azalea og rhododendron. Mange af tr\xc3\xa6erne, som stammer fra barskere klimaer i det \xc3\xb8stlige Canada og Europa, gror i nutiden til enorme h\xc3\xb8jder. Langs mange af byens gader st\xc3\xa5r der i dag kirseb\xc3\xa6rtr\xc3\xa6er, som blev doneret af den japanske regering fra 1930\'erne og frem. N\xc3\xa5r tr\xc3\xa6erne springer ud i starten af for\xc3\xa5ret bliver det fejret med Vancouver Cherry Blossom Festival.\n_START_SECTION_\nKlima\n_START_PARAGRAPH_\nVancouver er en af Canadas varmeste byer om vinteren, grundet n\xc3\xa6rheden til det (relativt) varme vand, som ogs\xc3\xa5 giver byen Cfb (kystklima) if\xc3\xb8lge K\xc3\xb6ppens klimaklassifikation. Vandet g\xc3\xb8r ogs\xc3\xa5, at Vancouver er den koldeste st\xc3\xb8rre canadiske by om sommeren. Sommerm\xc3\xa5nederne er typisk t\xc3\xb8rre, med i gennemsnit en regnfuld dag ud af fem i juli og august. I kontrast falder der regn n\xc3\xa6sten halvdelen af alle dage mellem november og marts. Den h\xc3\xb8jeste daglige temperatur ligger gennemsnitligt p\xc3\xa5 22 grader, og temperaturen kommer sj\xc3\xa6ldent over 30 grader._NEWLINE_Vancouver er ogs\xc3\xa5 en af de v\xc3\xa5deste canadiske byer, men med store lokale forskelle. Ved Vancouver International Airport falder der i gennemsnit 1189 mm regn pr. \xc3\xa5r, i sammenligning med 1588 mm i downtown og 2044 mm i North Vancouver._NEWLINE_Temperaturrekorden i Vancouver er 35,0 grader, som er blevet m\xc3\xa5lt tre gange i hhv. 1965, 1981 og 1983. _NEWLINE_I gennemsnit falder der sne 11 dage om \xc3\xa5ret, med tre dage hvor der falder 6 cm eller mere. Det gennemsnitlige \xc3\xa5rlige snefald er 38 cm, men sneen ligger oftest ikke l\xc3\xa6nge p\xc3\xa5 jorden.\n_START_SECTION_\nByplanl\xc3\xa6gning\n_START_PARAGRAPH_\nPr. 2011 er Vancouver den t\xc3\xa6ttest beboede by i Canada. Byplanl\xc3\xa6gningen i Vancouver er i h\xc3\xb8j grad karakteriseret af h\xc3\xb8jhuse til beboelse, i mods\xc3\xa6tningen til urban sprawl, som findes i mange andre nordamerikanske storbyer. Byen er flere gange blevet udn\xc3\xa6vnt som en af verdens bedste byer at leve i, og i 2015 blev den udn\xc3\xa6vnt som den 3. bedste i verden efter Melbourne og Wien. If\xc3\xb8lge Forbes har Vancouver verdens 6. mest overvurderede ejendomspriser, n\xc3\xa6sth\xc3\xb8jest i Nordamerika efter Los Angeles. Ligeledes er Vancouver blevet udpeget som byen med de h\xc3\xb8jeste leveomkostninger i Canada. _NEWLINE_Brugen af Vancouverism, som den specielle byplanl\xc3\xa6gning kaldes, begyndte i 1950\'erne, da byplanl\xc3\xa6ggere opfordrede til byggeriet af h\xc3\xb8jhuse i West End, dog med strenge krav om h\xc3\xb8jde og udformning bl.a. for at beskytte udsigten fra gadeniveau mod bjergene. Succesen med disse t\xc3\xa6t bebyggede men meget beboelige bydele ledte til at byplanl\xc3\xa6ggerne i midt-1980\'erne gentog succesen i de tidligere industrikvarterer North False Creek og Coal Harbour, som blev lavet om til bydele med h\xc3\xb8je beboelsesejendomme. Resultatet med den kompakte og meget beboervenlige bymidte gjorde Vancouverism til en popul\xc3\xa6r ide for byplanl\xc3\xa6ggere verden over. Siden \xc3\xa5rtusindeskir tet har "ecodensity" v\xc3\xa6ret et popul\xc3\xa6rt begreb blandt byens byplanl\xc3\xa6ggere, hvor den kompakte bymidte skal g\xc3\xb8res s\xc3\xa5 milj\xc3\xb8venlig som mulig.\n_START_SECTION_\nArkitektur\n_START_PARAGRAPH_\nVancouver Art Gallery ligger i Downtown i en neoklassicistisk tidligere domhus fra 1906. Domhuset er designet af Francis Rattenbury, som ogs\xc3\xa5 designede British Columbia\'s parlamentsbygning, Empress Hotel i Victoria og det andet Hotel Vancouver. Efterf\xc3\xb8lgeren, det tredje Hotel Vancouver, \xc3\xa5bnede i 1939 med 556 v\xc3\xa6relser og et gammeldags kobbertag, og det ligger p\xc3\xa5 den anden side af gaden fra Vancouver Art Gallery. Den gotiske Christ Church, som \xc3\xa5bnede i 1894 og blev erkl\xc3\xa6ret en beskyttet bygning i 1974, ligger ved siden af. _NEWLINE_Der er flere bygninger i downtown af den moderne arkitekturstil, bl.a. Harbour Centre, the Vancouver Law Courts og den omkringliggende plads kendt som Robson Square og Vancouver Library Square (designet af Moshe Safdie), der minder om Colosseum i Rom, og Woodward\'s Building. Det originale BC Hydro hovedkvarter, p\xc3\xa5 krydset mellem Nelson og Burrard Street, er en modernistisk skyskraber. _NEWLINE_Et prominent medlem af byens kendte bygninger er Canada Place, det tidligere Canada Pavillion fra verdensudstillingen i 1986. Canada Place er i dag bl.a. et konferencecenter, en krydstogtskibsterminal og en del af Pan-Pacific Hotel. To vigtige bygninger i den sydlige del af Downtown er City Hall og Centennial Pavillion of Vancouver General Hospital, begge designet af Townley and Matheson i hhv. 1936 og 1958. _NEWLINE_I Downtown er der ogs\xc3\xa5 en r\xc3\xa6kke Edwardianske bygninger, der var de h\xc3\xb8jeste i det Britiske Imperium p\xc3\xa5 den tid. De var, i kronologisk r\xc3\xa6kkef\xc3\xb8lge, Carter-Cotton Building, The Dominion Building (1907) og The Sun Tower (1911). Sidsten\xc3\xa6vnte blev dog overg\xc3\xa5et af en anden bygning i Vancouver, Marine Building i en art deco-stil, i 1930. Flere film er blevet optaget i sidsten\xc3\xa6vnte, bl.a. The Fantastic Four. _NEWLINE_Den h\xc3\xb8jeste bygning i Vancouver i \xc3\xb8jeblikket er Living Shangri-La, et kombineret femstjernet hotel og beboelsesejendom, meden h\xc3\xb8jde p\xc3\xa5 201 meter. Den n\xc3\xa6sth\xc3\xb8jeste bygning er Hotel Georgia med 156 meter, efterfulgt af One Wall Centre med 150 meter og Shaw Tower med 149 meter.\n_START_SECTION_\n\xc3\x98konomi\n_START_PARAGRAPH_\nMed byens placering ud til Stillehavet og som den vestlige ende af den transcanadiske jernbane og motorvej er Vancouver en af Canadas st\xc3\xb8rste industribyer. Port Metro Vancouver, Canadas st\xc3\xb8rste containerhavn, h\xc3\xa5ndterer varer for 172 milliarder canadiske dollars om \xc3\xa5ret fra mere end 160 lande. Havnen genererer 9,7 milliarder CAD i til det canadiske BNP om \xc3\xa5ret. Mange mineselskaber og skovbrugsfirmaer har hovedkvarter i Vancouver. I de senere \xc3\xa5r er Vancouver ogs\xc3\xa5 blevet et regionalt centrum for softwareudvikling, bioteknologi, luftfart, videospiludvikling, animationsstudier og filmindustrien. _NEWLINE_Vancouvers natursk\xc3\xb8nne beliggenhed har ogs\xc3\xa5 gjort byen til en st\xc3\xb8rre destination for turister. Mange bes\xc3\xb8ger byen for at se byens parker, bl.a. Stanley Park, VanDusen Botanical Garden og Queen Elizabeth Garden, og skovene, bjergene og havet. Hvert \xc3\xa5r bes\xc3\xb8ger en million turister byen som en del af en krydstogtferie, typisk p\xc3\xa5 skibe p\xc3\xa5 vej mod Alaska._NEWLINE_Vancouver har Canadas mest pressede boligmarked, og if\xc3\xb8lge Demographia havde Vancouver i 2015 verdens n\xc3\xa6stdyreste boligmarked efter Hong Kong. Vancouver har fors\xc3\xb8gt diverse strategier for at \xc3\xb8ge udbuddet af boliger, bl.a. startet andelsboligforeninger, legaliseret brugen af "secondary suites", for\xc3\xb8get befolkningst\xc3\xa6theden og opfordret til "smart growth" - alts\xc3\xa5 at bygge h\xc3\xb8jhuse for at \xc3\xb8ge udbuddet af lejligheder. I 2015 blev et gennemsnitligt to-etagers hus solgt for 1.200.000 CAD._NEWLINE_Siden 1990\'erne er udviklingen af h\xc3\xb8jhuse med ejerlejligheder til dels blevet finansieret af tilstr\xc3\xb8mningen af kapital fra is\xc3\xa6r Hong Kong pga. den tidligere kolonis overgang til Kina i 1997. Denne udvikling har is\xc3\xa6r p\xc3\xa5virket Coal Harbour, Yaletown og omr\xc3\xa5derne omkring SkyTrain-stationerne \xc3\xb8st for Downtown. Byen blev ogs\xc3\xa5 p\xc3\xa5virket af Vinter-OL, som til dels blev afholdt i byen i 2010 (den anden del af Legene blev holdt i skisportsbyen Whistler halvanden times k\xc3\xb8rsel derfra). Op til Legene var der bekymring for, om problemet med hjeml\xc3\xb8se ville stige under Legene, fordi mange af byens sm\xc3\xa5 hoteller, som til daglig fungerede som midlertidige boliger for hjeml\xc3\xb8se, ville blive lejet ud. En anden st\xc3\xb8rre begivenhed, Verdensudstillingen i 1986 (Expo \'86), havde over 20 millioner bes\xc3\xb8gende og tilf\xc3\xb8jede 3,7 milliarder dollars til den canadiske \xc3\xb8konomi. Nogle af byens vartegn, bl.a. Canada Place og en del af SkyTrain-netv\xc3\xa6rket, blev bygget til Verdensudstillingen.\n_START_SECTION_\nPolitik\n_START_PARAGRAPH_\nSom den eneste by i British Columbia er Vancouver inkorporeret under Vancouver Charter. Loven, vedtaget i 1953, erstattede Vancouver Incorporation Act of 1921, og gav byen andre og flere bef\xc3\xb8jelser end andre byer i British Columbia, der h\xc3\xb8rer under provinsens Municipalities Act.     _NEWLINE_Den civile kommunale regering har v\xc3\xa6ret domineret af centrum-h\xc3\xb8jre-partiet Non-Partisan Association (NPA) siden 2. verdenskrig, dog med nogle f\xc3\xa5 sving mod centrum-venstre. NPA br\xc3\xa6kkede op i 2002 over debatten om politikken mht. euforiserende stoffer, hvilket gav en jordskredssejr til Coalition of Progressive Electors (COPE), og deres politik med skadesreduktion. Umiddelbart efter valget i 2002 \xc3\xa5bnede det f\xc3\xb8rste lovlige sundhedsrum i Nordamerika. Vancouver bliver styret af Vancouver City Council med elleve medlemmer, en skolekommission med ni medlemmer, og en parkkommission med syv medlemmer, som alle sidder i tre \xc3\xa5r ad gangen. Us\xc3\xa6dvanligt for en by af Vancouvers st\xc3\xb8rrelse bliver alle medlemmerne valgt p\xc3\xa5 tv\xc3\xa6rs af hele byen, uden brug af valgkredse. Historisk set har den mere velhavende vestlige del af byen stemt mere konservativt eller liberalt mens den \xc3\xb8stlige del af byen har stemt venstreorienteret. Dette blev bekr\xc3\xa6ftet af resultaterne af det provinsielle valg i 2005 og det f\xc3\xb8derale valg i 2006.     _NEWLINE_Efterh\xc3\xa5nden er der kommet et politisk konsensus i Vancouver omkring flere emner. Beskyttelse af parkerne, fokus p\xc3\xa5 udviklingen af offentlig transport i mods\xc3\xa6tningen til motorveje og en politik om euforiserende stoffer med fokus p\xc3\xa5 skadesreduktion er eksempler p\xc3\xa5 de emner, som der er bred opbakning til p\xc3\xa5 tv\xc3\xa6rs af det politiske spektrum i Vancouver.     _NEWLINE_Ved valget i 2008 blev den siddende borgmester fra NPA ikke valgt som borgmesterkandidat af partiet, som i stedet valgte Peter Ladner som kandidat. Gregor Robertson, et tidligere medlem af det provinsielle parlament for Vancouver-Fairview, var borgmesterkandidat for Vision Vancouver, den anden prim\xc3\xa6re udfordrer. Gregor Robertson vandt over Ladner med et betragteligt margin, n\xc3\xa6sten 20.000 stemmer. Magtbalancen skiftede til Vision Vancouvers farv\xc3\xb8r, da partiet havde syv ud af ti pladser i byr\xc3\xa5det.\n_START_SECTION_\nRegional regering\n_START_PARAGRAPH_\nVancouver er medlem af Metro Vancouver, den regionale regering. I alt best\xc3\xa5r Metro Vancouver af 22 kommuner, det ikke-inkorporerede Electoral Area A, og Tsawwassen First Nation-omr\xc3\xa5det, som bedst kan sammenlignes med et indianerreservat. Den regionale regerings hovedkvarter ligger i Burnaby, syd\xc3\xb8st for Vancouver. Metro Vancouver st\xc3\xa5r for f\xc3\xa6lles service, s\xc3\xa5som at s\xc3\xb8rge for rent drikkevand, kloaksystemer og affaldsh\xc3\xa5ndtering, at vedligeholde regionale parker, at holde \xc3\xb8je med luftkvaliteten og udledningen af drivhusgasser og at lave en strategi for \xc3\xb8konomisk v\xc3\xa6kst i regionen.\n_START_SECTION_\nProvinsiel og f\xc3\xb8deral repr\xc3\xa6sentation\n_START_PARAGRAPH_\nI Legislative Assembly of British Columbia er Vancouver repr\xc3\xa6senteret med 11 medlemmer (MLA\'s). Pr. september 2015 er der syv MLA\'s fra New Democratic Party og fire fra Liberal Party of Canada.     _NEWLINE_I det f\xc3\xb8derale Underhus i Canadas parlament er Vancouver repr\xc3\xa6senteret af fem Members of Parliament (Canada har p\xc3\xa5 et f\xc3\xb8deralt niveau flertalsvalg i enkeltmandskredse). Ved det f\xc3\xb8derale valg i 2011 beholdt NDP to s\xc3\xa6der (Vancouver East og Vancouver Kingsway), mens the Liberal Party beholdt to s\xc3\xa6der (Vancouver Quadra og Vancouver Centre), de eneste s\xc3\xa6der partiet har i BC. De Konservative vandt et s\xc3\xa6de i Vancouver South, hvilket var f\xc3\xb8rste gang partiet har vundet et s\xc3\xa6de i Vancouver siden 1988.\n_START_SECTION_\nPoliti og kriminalitet\n_START_PARAGRAPH_\nVancouver opererer Vancouver Police Department, med 1174 medlemmer og et budget p\xc3\xa5 149 millioner canadiske dollars i 2005. Over 16% af byens budget blev brugt p\xc3\xa5 politi i 2005.  _NEWLINE_Vancouver Police Departments afdelinger inkluderer en afdeling p\xc3\xa5 cykel, en marineafdeling, en afdeling med politihunde og det beredne politi. Politiet samarbejder med de civile og frivilligt opererede Community Police Centres. I 2006 etablerede politiet en afdeling for antiterror. _NEWLINE_Selvom det er ulovligt arresterer Vancouvers politi generelt ikke folk for besiddelse af sm\xc3\xa5 m\xc3\xa6ngder af cannabis. I \xc3\xa5r 2000 etablerede Vancouver Police Department en specialiseret narkotika-afdeling, d\xc3\xb8bt "Growbusters" af medierne, til at st\xc3\xa5 for en offensiv kampagne mod byens estimerede 4000 cannabis-dyrkere._NEWLINE_I 2014 havde Vancouver den 3. h\xc3\xb8jeste rate af kriminalitet ud af Canadas 33 st\xc3\xb8rre byer. P\xc3\xa5 trods af det er kriminaliteten, som i resten af Canada, blevet beskrevet som "drastisk faldende". Ejendomskriminaliteten er faldet voldsomt siden starten af 2000\'erne, men er dog stadig h\xc3\xb8j. Der var opt\xc3\xb8jer i Vancouver i 1994, da byens ishockeyhold tabte en kamp i Stanley Cup. Opt\xc3\xb8jerne s\xc3\xa5rede i omegnen af 200 mennesker, og der var skader for 1,58 millioner dollars. I 2011 var der igen opt\xc3\xb8jer, ogs\xc3\xa5 efter af Vancouver Canucks tabte en kamp i Stanley Cup,  men denne gang voldsommere. 140 mennesker blev rapporteret s\xc3\xa5rede, og skaderne l\xc3\xb8b op i 5,13 millioner dollars.\n_START_SECTION_\nUddannelse\n_START_PARAGRAPH_\nVancouvers skolekommission har mere end 110.000 studerende i grundskoler, gymnasier og videreg\xc3\xa5ende uddannelser, hvilket g\xc3\xb8r Vancouver til det n\xc3\xa6stst\xc3\xb8rste skoledistrikt i British Columbia. I Vancouvers skoledistrikt inkluderer 92 grundskoler, 18 gymnasier og 7 voksenuddannelsescentre. Conseil scolaire francophone de la Colombie-Britannique opererer tre fransksprogede skoler i Vancouver, to grundskoler og et gymnasium. Desuden er der mere end 46 friskoler som er delvist provinsielt finansierede og uddanner omkring 10% af byens elever._NEWLINE_Der er fem offentlige universiteter i Greater Vancouver-omr\xc3\xa5det, med University of British Columbia (UBC) og Simon Fraser University (SFU) som de st\xc3\xb8rste med hhv. 60.000 og 30.000 studerende pr. 2015. UBC er blevet k\xc3\xa5ret som v\xc3\xa6rende blandt verdens 40 bedste universiteter, og blandt de 20 bedste offentlige universiteter. UBC\'s prim\xc3\xa6re campus ligger p\xc3\xa5 et specielt ikke-inkorporeret omr\xc3\xa5de, University Endowment Lands, p\xc3\xa5 Point Grey lige vest for Vancouver. SFU\'s prim\xc3\xa6re campus ligger i Burnaby, \xc3\xb8st for Vancouver. Begge har ogs\xc3\xa5 campusser i Surrey og Downtown Vancouver. De andre offentlige universiteter i Greater Vancouver-omr\xc3\xa5det er Capilano University i North Vancouver, Emily Carr University of Art and Design p\xc3\xa5 Granville Island og Kwantlen Polytechnic University, med fire campusser spredt p\xc3\xa5 tv\xc3\xa6rs af Greater Vancouver. Der er yderligere seks private universiteter, som ikke f\xc3\xa5r provinsiel st\xc3\xb8tte: Trinity Western University i Langley, University Canada West, NYIT Canada, Fairleigh Dickinson University, Columbia College og Sprott Shaw College, alle i Vancouver._NEWLINE_Vancouver Community College og Langara College er offentligt finansierede colleges i Vancouver, og uden for byen ligger Douglas College med tre campusser. British Columbia Institute of Technology i Burnaby st\xc3\xa5r for polytekniske uddannelser. _NEWLINE_Internationale og English as a Second Language (ESL) studerende st\xc3\xa5r for en betydelig del af Vancouvers studerende. I skole\xc3\xa5ret 2014-15 talte 48% af de studerende i Vancouver et andet sprog end engelsk i hjemmet.\n_START_SECTION_\nTransport\n_START_PARAGRAPH_\nVancouvers system med sporvogne begyndte 28. juni 1890, og l\xc3\xb8b fra Granville Street Bridge til Westminster Avenue. Et \xc3\xa5r senere begyndte the Westminster and Vancouver Tramway Company at operere Canadas f\xc3\xb8rste sporvognslinje mellem de to byer. En anden linje, Vancouver and Lulu Island Railway (1902) l\xc3\xb8b fra Granville Street Bridge til Steveston via Kerrisdale, hvilket fik de f\xc3\xb8rste kvarterer uden for bymidten til at blive udviklede. Fra 1897 stod British Columbia Electric Railway (BCER) for driften af sporvogne og lokaltog. Det stoppede i 1958, hvor de sidste spor blev fjernet og byen gik over til trolleybusser. Vancouver har i nutiden den st\xc3\xb8rste vognpark af trolleybusser i Nordamerika efter San Francisco._NEWLINE_Adskillige p\xc3\xa5 hinanden f\xc3\xb8lgende byr\xc3\xa5d i 1970\'erne og 1980\'erne forb\xc3\xb8d motorveje i Vancouvers bymidte som en del af en langtidsplan. Resultatet er at den eneste st\xc3\xb8rre motorvej inden for Vancouvers bygr\xc3\xa6nse er Highway 1, som passerer det nord\xc3\xb8stlige hj\xc3\xb8rne af Vancouver. Mens antallet af biler i Vancouver er steget sammen med befolkningstallet, er antallet af biler pr. indbygger og den gennemsnitlige distance k\xc3\xb8rt af pendlere faldet siden starten af 1990\'erne. Vancouver er den eneste st\xc3\xb8rre canadiske by med denne tendens. Selvom k\xc3\xb8retiden pr. k\xc3\xb8ret\xc3\xb8j er steget med en tredjedel, er der 7% f\xc3\xa6rre biler i Downtown. I 2012 havde Vancouver den n\xc3\xa6stv\xc3\xa6rste trafik i Nordamerika, efter Los Angeles. I 2013 havde Vancouver passeret Los Angeles p\xc3\xa5 den lidet eftertragtede liste. Beboerne i Vancouver har en tendens til at bo t\xc3\xa6ttere p\xc3\xa5 deres arbejdsplads end andre byer end i Nordamerika, eller at bruge offentlig transport eller en cykel.  _NEWLINE_TransLink er ansvarlig for veje og offentlig transport inden for Metro Vancouver. TransLink st\xc3\xa5r for busser, et metrosystem kaldet SkyTrain, og West Coast Express lokalbanen. Vancouvers SkyTrain system best\xc3\xa5r i \xc3\xb8jeblikket af tre linjer, Millenium Line, Expo Line og Canada Line, samt en fjerde under konstruktion, Evergreen Line.   _NEWLINE_Der er inter-city forbindelser med tog fra Pacific Central Station med Via Rail mod \xc3\xb8st (bl.a. et direkte tog til Toronto), med Amtrak Cascades til Seattle og Portland, og med Rocky Mountaineer til Whistler, Jasper og Calgary. Sm\xc3\xa5 passagerf\xc3\xa6rger sejler p\xc3\xa5 tv\xc3\xa6rs af False Creek mellem Granville Island, Downtown og Kitsilano. Vancouver har et netv\xc3\xa6rk af cykelstier p\xc3\xa5 tv\xc3\xa6rs af hele byen, som st\xc3\xb8tter en stadig st\xc3\xb8rre m\xc3\xa6ngde af pendlere, der bruger cyklen dagligt. Cykling er blevet Vancouver\'s hurtigst-voksende transportform. _NEWLINE_Vancouver bliver serviceret af Vancouver International Airport (YVR), der ligger p\xc3\xa5 Sea Island i Richmond, syd for Vancouver. Lufthavnen er Canadas n\xc3\xa6stst\xc3\xb8rste lufthavn, og den n\xc3\xa6stst\xc3\xb8rste lufthavn langs den nordamerikanske vestkyst for internationale passagerer. Vandfly flyver regelm\xc3\xa6ssigt fra YVR\'s sydlige terminal og fra omr\xc3\xa5det omkring Canada Place i Downtown. Desuden er der to BC Ferry-f\xc3\xa6rgeterminaler t\xc3\xa6t p\xc3\xa5 Vancouver, den ene i Horseshoe Bay (nordvest for Vancouver) og den anden mod syd, i Tsawwassen.'